Edvard Befring
Store norske leksikon,Samfunn,Utdanning og forskning,Pedagogikk,Biografier innen pedagogisk teori
Edvard Befring er ein norsk pedagog. Han er den første professoren i spesialpedagogikk i Noreg, og han har markert seg som forskar internasjonalt. Førebygging av problemåtferd og kravet om eit verdig liv for barn og unge er viktige mål i arbeidet hans.
Bakgrunn Edvard Befring er fødd i Jølster i Sunnfjord. Han vart student ved Universitetet i Oslo i 1958, cand.mag. i matematikk og fysikk i 1961, og han tok magistergradseksamen i pedagogikk i 1965 med avhandlinga Frå tukt og barnehus til skoleheimsinstitusjonen. Eit oversyn over arbeidet for born og ungdom med åtferdsvanskar i vårt land fram til slutten av det 19. århundre, med særleg vekt på verksemda ved “Toftes gave”. Befring vart dr.philos. i 1971 med avhandlinga Ungdom i et bysamfunn. En spesialpedagogisk studie av Osloungdom.Han starta karrieren som vitskapleg assistent ved Pedagogisk forskingsinstitutt ved Universitetet i Oslo, der han vart universitetslektor frå 1966 og to år seinare førsteamanuensis. I 1973 fekk Befring eit professorat i pedagogisk psykologi ved Aarhus Universitet. Frå 1976 vart han rektor ved Statens spesiallærarhøgskule og frå 1987 professor i spesialpedagogikk same staden. Då Statens spesiallærarhøgskule vart skipa om til Institutt for spesialpedagogikk ved Universitetet i Oslo i 1990, heldt Befring fram som professor der. Frå 2006 er han professor emeritus.Befring har engasjert seg i ordskiftet om barn og unge sine kår og har skrive fleire bøker og artiklar i ulike tidsskrift. Han nyttar begge målformene. Befring er ein god pedagog og har vore gjesteførelesar fleire stader.Han har hatt fleire verv. I perioden 1978–1984 var han medlem av Noregs allmennvitskaplege forskingsråd og frå 1994 til 2000 nestleiar i Norsk kulturråds styre for kultur og helse. Befring har vore leiar av fleire utval i Noregs offentlege utgreiingar (NOU) og har hatt oppgåver for UNESCO, UNICEF og Europarådet.Befring fekk den islandske riddarkrossen i 1990 og Institutt for spesialpedagogikk sin formidlingspris i 1998. I 2005 vart han riddar av 1. klasse av St. Olavs Orden. I 2007 fekk han Jonasprisen frå Institutt for spesialpedagogikk for å ha fremja informasjon om funksjonshemma og funksjonsdiskriminerte. Instituttbyggjar og fagarkitekt Då han var tilsett ved Aarhus Universitet, arbeidde Befring mellom anna med eit prosjekt om ungdom i Reykjavik og rettleidde islandske psykologistudentar. Dette stimulerte til framveksten av eit spesialpedagogisk fagmiljø på Island.I rektortida ved Spesiallærarhøgskulen, der han etter kvart vart den første norske professoren i spesialpedagogikk, oppretta han hovudfagstilbod, embetsstudium og doktorgradsstudium. Han arbeidde òg for etablering av nye studieeiningar om spesialpedagogiske tiltak for ulike grupper funksjonshemma. Ved Universitetet i Oslo har Befring gjort ein viktig innsats mellom anna med forskingsprogrammet «Oppvekst, problemåtferd og inkludering». Samhandling og meistring Befring har interessert seg for barnehage- og skulepedagogikk og er oppteken av lærarane og førskulelærarane si viktige rolle. Eit sentralt interessefelt i forskinga hans er førebygging av problemåtferd. Snarare enn å vere snevert individfokusert, legg han vekt på samhandlinga i det psyko-sosiale miljøet i analysen av relasjons- og meistringsproblem.Mykje av forskinga til Befring tek utgangspunkt i norske forhold, men han har òg lagt vekt på arbeid med analyse av problem i eit internasjonalt perspektiv. Eit døme er eit samarbeidsprosjekt tidleg i 1990-åra om tospråkleg undervisning. Kompetanseutvikling i barnevernet I NOU 2004 kom undersøkinga av omsorgssvikt og overgrep i spesialskular og barneheimar i tidsrommet etter andre verdskrigen og fram til 1980. Her vart det avdekt graverande og uverdige forhold ved norsk barneomsorg, som i nokre tilfelle fekk rettslege etterspel. Befring er ein kritisk og uredd forskar, med evne til å tenkje konstruktivt. I NOU 2009 leverte utvalet hans utgreiinga om kompetanseutvikling i barnevernet.I 2010 kom boka Sårbare unge – nye perspektiver og tilnærminger, der han var redaktør saman med Ivar Frønes og Mari-Anne Sørlie. Fleire forskarar frå ulike fagfelt har skrive artiklar om mellom anna traumeforsking, mobbing og stressforsking, og Befring sjølv er representert med ein artikkel om barnevernet i historisk perspektiv. Les meir i Store norske leksikon Edvard Befring i Norsk biografisk leksikon pedagogikk spesialpedagogikk barnehagepedagogikk Eksterne lenker Edvard Befring sin nettstad Digitaliserte publikasjonar av Edvard Befring hos Nasjonalbiblioteket